Femundshytta

Femundshytta var ei smeltehytte ved Femunden i Engerdal kommune i Hedmark, i drift fra 1743 til 1822. Røros kobberverk var omgitt av glissen furuskog, og da denne var uthogd, ble det billigere å frakte kobbermalmen 5,5 mil fra Storwartz gruve til Femundhytta enn å frakte enorme mengder kull motsatt vei. Malmen ble trukket av hest eller okse over islagte vassdrag, eller på prammer når Femunden var seilbar.Smeltehyttene - Verdensarven 

I tiden da smeltehytta var i drift, sognet 11 gårder til smeltehytta, og over 60 mennesker bodde og arbeidet her. Det var også omgangsskole her. Gårdene drev fedrift i tillegg til mennenes arbeid i smeltehytta. 

Rundt 1760 ble det vurdert å flytte smeltehytten til Gløta-elven i Femundens sørende der vannforsyningen var bedre, og det ble bygd både dam og smeltehytte. Dette feilet og i 1814 vedtok generalforsamlingen i stedet å flytte smeltehytta til «Drevsiøe Elv». I 1817 begynte verket å flytte bygninger til det nye anlegget, men først i 1823 er Drevsjømo hytte oppført som separat smeltehytte i regnskapene, med malmplass, smeltehytte, kullhus, vannledning, smie og stuebygning.Drevsjømo hytte - Verdensarven

Da Femundshytta ble nedlagt, flyttet en del av mannskapet med til det nye anlegget på Drevsjø og bygde gårder der. Andre flyttet til Jonasvollen, Elgå og Svukuriset. I dag er det bare steinmurene av smelteovnene og slagghaugene igjen av hytta. En av gårdene (Unnsgård) drives fortsatt, men kalles bare Femundshytten som også er beboernes slektsnavn. Husdyrhold er avviklet, og beboerne lever vesentlig av turisme og hytteutleie både på gården og i Femundsmarka nasjonalpark.

Femundshytta og området rundt ble i 2010 innlemmet i Røros bergstad og Circumferensen oppført på UNESCOs verdensarvliste.«Femundshytta blir verdensarv», Hedmark fylkeskommune, 2. august 2010

Referanser

Eksterne lenker
 Røros bergstad og Circumferensen hos UNESCOs verdensarvsenter
 Røros bergstad og Circumferensen hos Riksantikvaren

Kategori:Kulturminner i Engerdal
Kategori:Verdensarven i Norge
Kategori:Byggverk i Engerdal
Kategori:Røros bergstad og Circumferensen
Kategori:Engerdals historie